Nosaćicy

Nosaćicy ( Nostitz) su hornjołužiska wosadna wjes we wuchodźe sakskeho wokrjesa Budyšin a słušeja z lěta 1994 k městu Wóspork. 

Leža w Hornjołužiskich honach mjez Wósporkom a Lubijom, juhowuchodnje Wósmužoweje hory. Susodne wjeski su Malećicy w sewjeru, Łuwoćicy we wuchodźe, Hłušina w juhowuchodźe, Chrapow w juhozapadźe a Žarki w sewjerozapadźe.

 Stawizny 
Wjes naspomni so k prěnjemu razej w lěće 1280 jako knježe sydło Noztizc a bě swójbne sydło wažneho łužiskeho zemjanskeho rodu. W lěće 1884 měješe wjes po Mukowej statistice 107 wobydlerjow, mjez nimi 70 Serbow (65 %). Arnošt Černik zwěsći 1956 serbski podźěl wobydlerstwa wot jenož hišće 12,8 %. Posledni serbski farar we wsy bě Korla Wyrgač, kiž tule wot 1913 do 1956 w Nosačanskej wosadźe skutkowaše.

W Nosaćicach namakaja so hišće někotre serbske slědy, tak znajmjeńša dwaj dwurěčnej narownej kamjenjej na kěrchowje a w cyrkwi samej dupa z lěta 1866 ze serbskim napismom, dwurěčny dawkowy kašćik „Missionstwu / Zur Mission“ při zadnjej stronje wołtarja a serbskej chorhoji w knježej loži, jedna z napismom „Česć budź Bohu we wysokosći“. Při něhdyšej šuli we wjesnym dźělu Trušecach je serbsce napisane „Paß moje Jehnjata“.

Do Nosačanskeje wosady słušeja wjeski Trušecy, Špikały, Chrapow a Jama.

mini|center|upright=1.7|Powětrowy wobraz Nosaćic (naprawo) a Trušec

 Wosobiny 
 Křesćan Bohuchwał Šěrach (1709–1776) – farar a stronjan pietistow; 1737–1742 farar w Nosaćicach
 Jan Rychtar (1720–1802) – farar, wučer a pedagogiski prócowar; 1760–1802 Nosačanski farar
 Hadam Bohuchwał Šěrach (1724–1773) – farar, awtor a přirodospytnik z Nosaćic
 Ernst Bohachwał Rychtar (1767–1848) – farar, nabožinski prócowar; rodźeny w Nosaćicach
 Michał Domaška (1820–97) – wot 1849 do 1892 Nosačanski farar; pochowany w Ketlicach
 Jan Bartko (1821–1900) – wučer, spisowaćel a basnik; 1857–90 w Nosaćicach
 Franc Moric Domaška (1862–1931) – farar, składnostny spisowaćel; rodźeny w Nosaćicach
 Korla Wyrgač (1883–1956) – farar a redaktor; 1913–56 w Nosaćicach

Za dalšich fararjow hlej zapisk wo Nosačanskej cyrkwi.

 Wobrazy 

 Žórła 
 Marko Grojlich: Nosaćicy – na rańšej kromje Budyskeho wokrjesa. W: Mjez horami a holu. Ludowe nakładnistwo Domowina, Budyšin 1998, str. 33slsl.

 Wotkazaj 



Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Wóspork
Kategorija:Sydlišćo w serbskim sydlenskim rumje
Kategorija:Prěnje naspomnjenje 1280
Kategorija:Cyrkwinska wjes
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1994